Razboi total la Andreesti: oameni rai neidentificati sting seara lumina din sat, iar dimineata o aprind

Un intrerupator manual care controleaza iluminatul public da nastere unei situatii de film in localitatea Andreesti, din comuna gorjeana Vladimir. Seara, imediat dupa ce autoritatile aprind iluminatul stradal, cineva se furiseaza si stinge becurile. Dar raufacatorul nu se multumeste sa lase satul in bezna pe tot parcursul noptii. Dimineata, la prima ora, acesta se trezeste cu constiinciozitate si aprinde becurile la loc, iar lumina sta pornita chiar si ore intregi, pe timp de zi, pana cand se sesizeaza cineva sa o stinga.

"Rafuiala politica", insinueaza actualul primar (PNL-ist)



Primarul e la curent cu problema si spune ca cineva din comuna isi bate joc de cetateni si "se joaca" la lumina. "Acel punct de aprindere este manual si se gaseste cate cineva care e raufacator si care in loc sa le lase aprinse seara, dupa ce le aprindem noi, el le stinge. Mai mult, dimineata le aprinde de multe ori, doar asa, sa faca misto de oameni. Nu vreau sa dau vina pe cineva, ca n-am vazut, dar pot sa va zic ca intrerupatorul respectiv este la poarta fostului primar. Si imi e clar ca cine face asta este cineva care vrea sa-mi faca rau, sa ma denigreze", a declarat Ion Ianasi (foto jos), primarul actual din Vladimir.



Autoritatile locale au facut deja sesizare catre operatorul de energie electrica, avand promisiuni ferme ca situatia va fi solutionata in cel mult o luna. "O sa vina sa ne puna si acel punct de aprindere pe ceas sau pe fotocelula, cum e la celelalte sate din comuna. Eu am optat pentru fotocelula, pentru ca ceasurile se mai deregleaza cand cade tensiunea."



"Iti mai trebuie si minte ca sa pui fotocelule", contraataca fostul primar (PSD-ist)



Contactat de Pandurul, fostul primar, Marius Vijulan (foto jos), a caracterizat drept copilarii acuzatiile actualului edil: "Din 2016, de cand s-a ales, noul primar nu face decat sa ma acuze de lucruri si sa-mi faca reclamatii. M-am saturat deja, orice se intampla rau in comuna e din vina mea, face asta ca sa acopere faptul ca el n-a facut nimic de cand e la primarie."



Mai mult decat atat, fostul conducator al satului are si un alibi bun ca sa-si justifice nevinovatia: "Eu nici nu pot sa sting noaptea becurile, pentru ca momentan sunt in concediu si nu sunt in sat! Sa puna fotocelule, daca vrea sa nu-i mai stinga hotii becurile noaptea. Dar, ce sa zic, iti mai trebuie si minte ca sa pui fotocelule", incheie cu ton extrem de ironic Vijulan, fostul primar, acuzat de adversarii politici ca saboteaza iluminatul public local.



"Eu noaptea dorm", da asigurari un localnic (fara culoare politica)



Nu toti satenii din Andreesti sunt deranjati de faptul ca satul lor nu este luminat pe parcursul noptii. N.R., un andreestean care a dorit sa-si pastreze anonimatul si ne-a asigurat de deplina sa neutralitate politica, ne-a declarat: "Nu stiu, dom'le, ca eu noaptea dorm, nu stau sa ma uit la becuri. Poate de asta le si stinge lumea, poate e cineva care-l deranjeaza becurile la somn! Sau poate sunt oameni care au lucruri murdare de facut prin sat si nu vor sa fie vazuti", concluzioneaza sateanul.



Asadar, cel putin unul dintre localnici ridica, practic, o intrebare valabila in vederea solutionarii anchetei: qui prodest? Sa fie cum zice actualul primar, sabotaj politic, sau cum spune N.R., mana unui om care are interes sa fie lumina stinsa noaptea? Dar, daca e a doua varianta, ce folos ar trage cineva din faptul ca ziua lumina sta aprinsa? Un adevarat caz de X Files.



Investigatia continua si va vom tine la curent cu mersul acesteia.